钦定古今图书集成/理学汇编/文学典/第145卷 > 《徐师曾文体明辩》 > 《选冠子》〈春日光禄内直拜敕〉吴子孝
## 钦定古今图书集成/理学汇编/文学典/第145卷 > 《徐师曾文体明辩》 > 《选冠子》〈春日光禄内直拜敕〉吴子孝

莺语初娇，柳条渐绿，玉殿乍长春画。凤沼云飞，龙楼
日暖，风弄御沟波皱。调鼎方和，盐梅欲进，高阁报传
清漏。望丹霄，万树宫花，何处箫韶独奏。　还自念、供
奉多年，挥毫对御，几首新诗题就。宝辔玲珑，锦袍灿
烂，尘土东华依旧。运济昇平，才非经济，惭愧鸾笺荣
绶。但徘徊、琼宇瑶阶，稽首君王恩厚。

《唐王融表》及司徒宣敕招募，同例非一，又续蒙军号，
赐使招集，衔敕而行，非敢虚扇。

张籍《送裴相公镇太原诗》：“衔恩暂遣分龙节，署敕还
同在凤池。”〈又〉《赐樱桃诗》“捧盘小吏初宣敕，当殿群臣
共拜恩。”

白居易诗：“黄麻敕胜《长生录》，白纻词嫌《内景篇》。”〈又〉手
把文书口称“敕。”〈又〉“去年中使宣口敕，天上取样人间
织罗隐《送李右丞分司》诗：“在省曾批敕，中台可避权。”
宋陈傅良诗：“灯下细书墨敕字，雪边先著趁朝鞭。”
楼钥《送张定叟镇襄阳》诗：“直上银台尤振职。”李藩气
概时批敕。

《赵师秀诗》：“何事云归速，儒官拜敕新。”

《邹浩》诗：“一封黄敕下天阙。”

《文同诗》：“下马便呈新授敕，开笼争认旧缝衣。”

陆游《凉州》诗：“东门供帐接中使，万里来宣布袄敕。”
元耶律楚材《怀古》诗：“感恩承圣敕，寄住到寻罳。”
张翥《冶城》诗：“题榜侍臣留帝敕，筑亭真士记天容。”

《后汉书张酺传》：酺为太尉，以疾乞身，时子蕃以郎侍
讲，帝令小黄门敕蕃曰：“朝廷望公思维得失，与国同
心，而托病自洁，求去重任，谁当与吾同忧贵者？司徒
固疾，司空年老，公其伛偻，忽露所敕。”酺惶恐诣阙谢，
还复视事。

《宋书谢弘微传》：弘微临终语左右曰：“有二封书，须刘
领军至，可于前烧之，慎勿开也。”书皆是太祖手敕，
辟寒徐龙驹常住含章殿，著黄纶帽，被貂裘，南面向
案，代帝书敕。

《北史。齐神武纪》：“魏帝复录在京文武议意以答，神武
使舍人温子昇草敕。”

《周宣帝纪》：“大象二年，改制诏为天制诏”，敕为天敕。
《周书冀儁传》：儁善隶书，特工模写。魏太昌初，为贺拔
岳墨曹参军。及岳被害，太祖引为记室。时侯莫陈悦
阻兵陇右，太祖志在平之，乃令儁伪为魏帝敕书与
费也头，令将兵助太祖讨悦。儁依旧敕摸写，及代舍
人主书等署，与真无异。太祖大悦。费也头已曾得魏
帝敕书，及见此敕，不以为疑。遂遣步骑一千，授太祖
节度。

《北史牛弘传》：上尝令弘宣敕，弘至阶下，不能言，退还
拜谢，云“并忘之。”上曰：“传语小辩，故非宰臣任也。”愈称
其质直。

《唐书百官志》：“长寿中，宰相姚璹建议，仗下后，宰相一
人录军国政要为时政纪，月送史馆。未几亦罢。而起
居郎犹因制敕稍稍笔削，以广国史之阙。”又：“中书舍
人掌侍进奏，参议表章，凡诏旨、制敕、玺书、册命，皆起
草进画。”

有《敕》上南衙者，大将军承《墨敕》白移于金吾，引驾仗
官与监门奏覆，降《墨敕》，然后得入。

《旧唐书刘祎之传》：则天朝擢拜中书侍郎，同中书门
下三品，时军国多事，所有诏敕，独出祎之，构思敏速，
皆可立待。垂拱三年，或诬告祎之受归州都督孙万
荣金，兼与许敬宗妾有私，则天特令肃州刺史王本
立推鞫其事。本立宣敕示祎之，祎之曰：“不经凤阁鸾
台，何名为敕？”则天大怒，以为拒捍制使，乃赐死于家。
《唐书安乐公主传》：主与太平等七公主皆开府，而主
府官属尤滥，皆出屠贩，纳訾售官，降墨敕斜封授之，
故号斜封官。

《刑法志》：“开元十九年，裴光庭、萧嵩奏，令所司删撰《格
后长行敕》六卷，颁于天下。又编录当时制敕，永为法
则。”

《李藩传》：藩迁给事中，制有不便，就敕尾批却之。吏惊，
请联他纸，藩曰：“联纸是牒，岂曰敕耶？”

《权德舆传》：“元和中，德舆为刑部尚书。先是，诏许孟容、
蒋乂刊汇格敕，既成，上之，留禁中。德舆请出其书，与
侍郎刘伯刍参复研考，定三十篇奏上。”

高宗朝，司农寺欲以冬藏馀菜出卖与百姓，以墨敕
示仆射苏良嗣。良嗣判之曰：“昔公仪相鲁，犹拔去园
葵，况临御万乘，而卖鬻蔬菜！”事遂不行。

《大唐新语》：开元中，申王㧑奏：辰府录事阎楚珪望授
辰府参军。元宗许之。姚崇奏曰：“臣昔年奏旨，王公驸
马所有奏请，非降墨敕不可商量。其楚珪官请停。”诏
从之。

《朝野佥载》：阳滔为中书舍人，时促命制敕，令史持库
钥他适，无旧本检寻，乃断窗取得之。时人号为“断窗
舍人。”

《五代史王松传》：汉高祖入洛，先遣人驰诏东京百官
尝授伪命者皆焚之，使勿自疑。由是御史台悉敛百
官伪敕焚之。松以手指其胸，引郭子仪自诮，以语人
曰：“此乃二十四考中书令也。”闻者笑之。

《宋史赵普传》：乾德二年，范质等三相同日罢，以普为
门下侍郎、平章事、集贤殿大学士。中书无宰相署敕普以为言。上曰：“‘卿但进敕，朕为卿署之可乎’？普曰：‘此
有司职耳，非帝王事也’。”令翰林学士讲求故实。窦仪
曰：“今皇弟尹开封，同平章事，即宰相任也。”令署以赐。
普既拜相，上视如左右手，事无大小，悉咨决焉。是日，
普监修国史，命薛居正、吕馀庆参知政事以副之，不
宣制，班在宰相后，不知印，不预奏事，不押班，但奉行
制书而已。先是，宰相兼敕，皆用内制，普相止用敕，非
旧典也。

《袁彦传》：景德四年，特诏录其孙昭庆为借职。大中祥
符八年，昭庆上彦周朝所受告敕有二圣名讳者，特
迁殿直。

《王安石传》：“同修起居注，辞之累日，阁门吏赍敕就付
之，拒不受，吏随而拜之，则避于厕，吏置敕于案而去，
又追还之。”

《闻见录》：魏公坐政事堂，以头子勾任守忠，至，立庭下
数之曰：“汝罪当死。”责蕲州团练副使，蕲州安置。取空
头敕填之，差使臣即日押行。其意以为少缓则中变
矣。呜呼，魏公真宰相也。

《老学庵笔记》：“自唐至本朝，中书门下出敕，其敕字皆
平正浑厚。元丰后敕出，尚书省亦然。崇宁间，蔡京临
平寺额，作险劲体，来长而力短。省吏始效之相夸，尚
谓之‘司空敕’”，亦曰“‘蔡家敕’，盖妖言也。京败，言者数其
朝，京退送及公主改帝姬之类，偶不及蔡家敕，故至
今敕字蔡体尚在。”

明刘三吾《宋讷墓志》：“尝同诸儒应制撰敕文，畀僧道
箓司领教事者十有六通，雅称上意，超授翰林院学
士、奉议大夫。”

《见闻录》：嘉靖十一年正月间，圣体违和，暂免朝参。该
寺题称：“免朝日久，一应领敕、缴敕、辞见人员，若俱于
御前面奏，恐圣体于视朝之初，起数太多，未免烦劳，
欲要暂于左顺门领缴”等因。奉圣旨：“是。”夏言奏云：颁
敕必于御前，所以重帝命，可以防诈传旁出之奸；缴
敕必于御前，所以达下情，可以防迟留隐匿之弊。至
于礼该面辞面见人员，即遇免朝日期，岂不能少待
而遽然废上下之礼，殆非臣子之心所敢安者。伏望
圣裁，重降御批，改回前命。奉圣旨：“卿说的是。敕书领
缴，见辞官员，都照旧例行。如遇雪雨风寒，暂三五日
免视朝日多准今春该寺奏准事例行，著为令。”

《北堂书钞》：“敕，饬也。使自警饬，不敢废慢也。”

《杨文公谈苑》：《千字文》题云：“敕员外郎散骑侍郎周兴
嗣次韵。”“敕”字乃梁字，传写误尔。当时帝王命令，尚未
称敕。至唐显庆中，始云：不经凤阁鸾台，不得称敕。敕
之名始定于此。

《宋景文笔记》：“今公私文书以敕。”〈音赉〉“为《敕吏》”，既书画有
体，不复能改。

春明《退朝录》：或问今之敕起何时？按蔡邕《独断》曰：“天
子下书有四，一曰策书，二曰制书，三曰诏书，四曰戒
敕。”然自隋唐以来，除改百官，必有告敕，而从敕字。予
家有景龙年敕，其制盖须由中书门下省，故刘祎之
云：“不经凤阁鸾台，何谓之敕。”唐时，政事堂在门下省，
而除拟百官，必中书令宣，侍郎奉，舍人行，进入画敕
字，此所以为敕也。然后政事堂出牒布于外，所以云
“牒奉敕”云云也。庆历中，予与苏子美同在馆，子美尝
携其远祖珦唐时敕数本来观，与予家者一同，字书
不载敕字，而近世所用也。

司马光论夜开宫门状，“以《式律》言之，夜开宫殿门及
城门者，皆须有墨敕鱼符。”

《燕翼贻谋录》：今县邑门楼皆曰“敕书楼。”淳化二年六
月癸未，诏曰：“近降制敕，决遣颇多，或有厘革刑名，申
明制度，多所散失，无以讲求，论报，逾期有伤和气。自
今州府监县应所受诏敕并藏敕书楼，咸著于籍，受
代批书印纸历子，违者论罪。”则是敕书楼，州县皆有
之也。今州郡不闻有敕书楼矣。

《石林燕语》：“唐人初未有押字，但草书其名以为私记，
故号花书，韦陟五云体是也。”余见唐诰书名，未见一
楷字，今人押字，或多押名，犹是此意。王荆公押石字，
初横一画，左引脚，中为一圈。公性急，作圈多不圆，往
往窝匾而收横画，又多带过。常有密议公押“反”字者，
公知之，加意作圈。一日书杨蟠《差遣敕》，作圈复不圆，
乃以浓墨涂去。旁别作一圈。盖欲矫言者。杨氏至今
藏此。《敕》

《容斋三笔》：法令之书，其别有四，敕令格式是也。神宗
圣训曰：“禁于未然之谓敕，禁于已然之谓令。设于此以待彼之至谓之格；设于此使彼效之谓之式。”凡入
笞、杖、徒、流、死，自例以下至断狱十有二门，丽刑名轻
重者，皆为敕；自品官以下至断狱三十五门，约束禁
止者，皆为令。命官、庶人之等，倍全分釐之给，有等级
高下者，皆为格。表章、帐籍、关牒、符檄之类，有体制模
楷者，皆为式。《元丰编敕》用此。后来虽数有修定，然大
体悉循用之。今《假宁》一门实载于格，而公私文书行
移并名为“式，假”则非也。

《容斋四笔》：“池州铜陵县孚贶侯庙有唐中和二年二
月一碑，其词云：‘敕宣、歙、池等州都团练观察使，牒当
道先准诏旨，许行墨敕，授管内诸州有功刺史、大将
等宪官，具件如后。晋朝故晋阳太守兼扬州长史张
宽，牒奉处分，当道先准诏旨，许行墨敕，奖劝功勋，虽
幽显不同，而褒昇一致。神久标奇绝，早揖英风，灵迹
屡彰，神逵不昧。夫宠赠之典，非列藩宜为。神功既昭，
乃军都颙请。是行权制，用副人心。谨议褒赠游击将
军宣州都督’”后云“使检校工部尚书兼御史大夫裴
押。”邑人以为裴休，《秋浦志》亦然。予考之，非也。张魏公
宣抚川陕，便宜封爵诸神，实本诸此。

《玉堂杂记》：奖谕臣僚，或降诏，或敕书，院中自有定式。
近岁如大理狱空，及监司守臣有劳绩，若是庶僚，皆
合降敕书，三省、枢密院往往误批“降诏”，院吏随所得
旨而行，不敢正也。

《却扫编》：“近岁使相、节度使惟加检校封邑，则降麻。若
除知判州府，止舍人命词，领宫观，又止降敕。”

《贵耳集》：寿皇在御秀邸，凡有差除，未尝直降指挥，于
差敕内必首称“面奉德寿皇帝圣旨除某人。”至今秀
邸差札可考。

《辽史·礼志》进士赐等甲敕仪：臣僚起居毕，读卷官奏
讫，于左方依等甲唱姓名序立。阁使交收敕牒。阁使
奏引至丹墀，依等甲序立。阁使称有敕，再拜鞠躬。舍
人宣敕，“各依等甲赐卿敕牒一道，想宜知悉。”

《黄氏笔记》：“《千字文》篇首曰敕，周兴嗣次韵，世言此时
未以诏命为敕，当是误以梁字为敕也。”程参之《考古
编》，力辨其非，引《南史·贾希传敕注》：“郭子既以帝命
为敕，而《兴嗣传》云‘敕制寺碑’”，尤可为证。按：《汉书。冯异
传》“以诏敕战攻。”《宣秉传》：“敕赐尚书禄。”《董宣传》：“敕强项
令出。”然则以诏命为敕，自汉已然。参之特以《兴嗣传》
切近可证，而但引《南史》耳。

《眉公笔记》：“宋高宗手书龙王敕，向在三塔寺。寺僧信
大源质项子京家。”

《潇湘录》：杨贵妃忽昼寝，惊觉见帘外有云气氤氲，令
宫人视之，见一白凤衔一书，有似诏敕，自空而下，立
于寝殿前。宫人白贵妃，贵妃起而熟视之，遂命焚香，
亲受其书，命宫嫔披读。其文曰：“敕谪仙子杨氏，尔居
玉阙之时，常多傲慢；谪尘寰之后，转有骄矜。以声色
惑人君，以宠爱庇族属。内则韩虢蠹政，外则国忠秉
权，殊无知过之心，显有乱时之迹。比当限满，合议复
归，其如罪更愈深，法不可贷。专兹告示，且与沉沦，宜
令死于人世。”贵妃极恶之，令宫闱间切秘此事，亦不
闻于上。其凤寻飞去，其书藏于玉匣之中，三日后失
之。